**Univerzita Pavla Jozefa Šafárika v Košiciach**

**Právnická fakulta**

**Ústav európskeho práva a oddelenie medzinárodného práva**

vyhlasuje

 **IX. študentské sympózium z medzinárodného a európskeho práva**

**„Aktuálne otázky migrácie z pohľadu medzinárodného práva s osobitným zreteľom na Chartu základných práv Európskej únie“**

Milí študenti,

stalo sa tradíciou, že členovia ústavu  a študenti Právnickej fakulty UPJŠ každoročne rozprúdia odbornú diskusiu na témy, ktoré aktuálne rezonujú v spoločnosti. V súčasnosti je jednou z nosných tém diskusií odbornej, ako aj širšej verejnosti téma migrácie a problémy s ňou súvisiace. V tejto oblasti sa stretávame s rôznymi hodnoteniami udalostí bez zamyslenia sa nad základnými inštitútmi a princípmi medzinárodného práva verejného, ktoré vytvára základný právny rámec ochrany utečencov, práva na azyl a v neposlednom rade ochrany ľudských práv.

Tohtoročné sympózium je organizované v súvislosti s riešením grantovej úlohy „Záväznosť a aplikovateľnosť Charty základných práv Európskej únie pre členský štát a v členskom štáte s osobitným zreteľom na súdnu moc v Slovenskej republike“. Slovenská republika je súčasťou Európskej únie, preto je sympózium platformou pre diskusiu o aktuálnych otázkach azylového práva a právnych aspektoch migrácie nielen z pohľadu medzinárodného práva, ale i z pohľadu európskeho či vnútroštátneho práva.

Migračná kríza však nesúvisí len s rozhodovaním o udelení alebo neudelení azylu, ale ako naznačuje súčasný vývoj v európskych štátoch zahltených žiadateľmi o azyl, súvisí aj s otázkou, ako sa štáty vysporiadajú s tak masívnym prílevom utečencov a procesom po rozhodnutí o udelení či neudelení azylu. Témami sa stali podmienky na určenie príslušného štátu na rozhodnutie o azyle, problémy pri ochrane Schengenského priestoru, ochrana práv Chartou základných práv Európskej únie a jej vzťah k iným právnym aktom chrániacim ľudské práva, medzi ktoré patrí aj právo na azyl, vyhostenie neúspešných žiadateľov o azyl do krajiny pôvodu, prienik terorizmu, potreba promptného rozhodovania orgánov Európskej únie, riešenie ďalšej integrácie osôb, ktorým bol udelený azyl, riešenie kultúrnych rozdielov či zabezpečenie tolerancie a pod.

Členovia Ústavu európskeho práva a oddelenia medzinárodného práva preto radi privítajú všetkých študentov ochotných podeliť sa o poznatky, postrehy či nápady v oblasti riešenia aktuálnych otázok migrácie, napísať odborný príspevok a pripraviť si prezentáciu na niektorú z navrhovaných tém:

1. K príčinám vzniku medzinárodného a úniového azylového práva
2. Vplyv Charty základných práv EÚ na spoločný európsky azylový systém (analýza rozhodnutia SD v spojených veciach C-411/10 a C-493/10)
3. Doterajšie poučenie z (ne) fungovania dublinského režimu v Európskej únii
4. Čo by mal priniesť Dublin III?
5. Kto je kto? Právny slovník migrácie (pojmoslovie)
6. Práva utečencov v judikatúre Európskeho súdu pre ľudské práva
7. Príspevok medzinárodných medzivládnych organizácií k riešeniu problémov migrácie
8. Právne postavenie osôb bez štátnej príslušnosti v súvislosti s migráciou
9. Právne postavenie vnútorných vysídlencov
10. Princíp solidarity medzi členskými štátmi EÚ a voči tretím štátom: právne zakotvenie verzus praktická stránka pri probléme utečencov
11. Postavenie rodinných príslušníkov občanov Únie v práve EÚ
12. Právo na azyl podľa Dohovoru o ochrane ľudských práv a základných slobôd a podľa Charty základných práv EÚ
13. Prostriedky spoločnej azylovej a prisťahovaleckej politiky EÚ
14. Klimatické zmeny ako dôvod rozvoja nového inštitútu „klimatický utečenec“
15. Dôvody a podmienky premiestňovania utečencov do tretej krajiny- presídlenie
16. Podmienky vyhostenia osôb, ktorým nebol udelený azyl, časové obmedzenie udeleného azylu
17. Zlyhanie ochrany hraníc Schengenu- výzva pre ich lepšie zabezpečenie
18. Austrália, príklad ne/hodný nasledovania pri riešení migračnej krízy
19. Postavenie vysokého komisára OSN pre utečencov pri ochrane utečencov
20. Princíp *non-refoulement* a postavenie utečencov

**Garantom študentského sympózia je**

**Prof. JUDr. Ján Klučka, CSc.**

**Pokyny na výber a spracovanie témy:**

Študenti sa môžu prihlasovať na jednotlivé témy od 19.02.2016 do 28.02.2016 vrátane, zaslaním prihlášky na adam.giertl@upjs.sk. Prihlasovanie uchádzačov na témy bude priebežne aktualizované v tabuľke na webovej stránke Ústavu európskeho práva a oddelenia medzinárodného práva/Oznamy. V prípade záujmu viacerých uchádzačov o rovnakú tému bude od týchto uchádzačov vyžiadané zaslanie motivačného listu.

Vypracovanie v rozsahu 6 – 12 strán (do 20 000 znakov) sa žiada odovzdať elektronicky alebo písomne do 30. marca 2016. Vypracovania musia spĺňať všetky formálne náležitosti a akademické zvyklosti spojené s citovaním a úpravou textu tak, aby mohli byť publikované. Preukázateľné porušovanie autorských práv bude sankcionované.

Samotné sympózium sa uskutoční v bližšie určenom čase (predbežný termín: 22.- 23. apríla 2016) za účasti garanta sympózia. Každý účastník prednesie svoju tému, pričom obsahová súvislosť tém umožní bližšiu diskusiu. Cieľom sympózia je umožniť študentom detailnú teoretickú prípravu a zvýšiť schopnosti dôvodiť. Výstupom zo študentského sympózia bude zborník príspevkov, ktorý bude vydaný tak v tlačenej podobe, ako aj vo forme elektronickej publikácie a bude sprístupnený širšej odbornej verejnosti v rámci [zverejňovania zborníkov a iných materiálov z vedeckých konferencií](http://www.upjs.sk/pravnicka-fakulta/publikacie-zborniky-zverejnenia/).